|1. إجيتك .. واعتذر مولاي عالجيه||لأن ابلا زحف جابني رجليه


|2. ولازم كلي اخلص الك يامولاي|| ما أقبل فقط تخلصلك النيه


|3. واريدن من أزورك كون أحسن بيك|| يلي ابكل زمان انت التحس بيه


|4. وما اريد امن ازورك اطلب آنه إمراد || ولا اريد الزيارة الحاجه معنيه


|5. اريدن من اكظ شباجك اشعر بيه|| ويستأذن شعوري ويهبط اعليه


|6. واكتبلك قصيدة امطرزة ابدمعات|| لكن كلهه شوكَ ومو رثائيه


|7. واريد العجز يلطم عالصدر مولاي|| واريد الصدر ينعه ابحزن ابوذيه


|8. وارسم بيهه طف وكربله وفرسان|| واطفال..وحريم ابحاجة اميه


|9. وارسملك نهر ظل خالد الهاليوم|| بس ينزف خجل من يمر طاريه


|10. وارسملك خيام .. اتقاتلت بالنار|| ولهسه النارظلت ماهي مطفيه


|11. وارسم كلشي ارسم بالشعر مولاي ...|| بس ما اكَدر ارسم طفله مسبيه


|12. ويا خذني الحزن وايسيطر اعليه|| واعرجلك وارد ابلحظه روحيه


|13. ويجَّرد خيالي ويصفه بس إحساس|| واحس ابصوت يهمس كله حنيه


|14. إقرأ.. هالقصيدة ابحضرة الزهراء|| واحس امن السمه انفتحتلي جوريه


|15. وبديت اقره القصيدة ابروضتك مولاي|| وبس دموع عيني الصفكَن ليه


|16. واخيراً من طلعت امن الشعر يحسين..|| ردت اقفل الباب ورجفت ايديه


|17. وتخيلت الضلع .. والدفعه والبسمار|| وما سديته خاطر تبقى هالجيه

